Author: OI
Last saved by: agenda0
Company: mdpt

VYHODNOTENIE
medzirezortného pripomienkového konania

          Návrh zmeny a doplnenia zákona č. 143/1998 Z.z. o civilnom letectve (letecký zákon)  a o zmene a doplnení niektorých zákonov bol  zaslaný na medzirezortné pripomienkové konanie ústredným orgánom štátnej správy a ďalším zainteresovaným orgánom, celkom 24 subjektom.
          K návrhu  zákona sa vyjadrili všetky požiadané orgány a subjekty. Pripomienky uplatnilo Ministerstvo zahraničných vecí SR, Ministerstvo hospodárstva SR, Ministerstvo obrany SR, Ministerstvo financií SR, Ministerstvo školstva SR, Ministerstvo práce, sociálnych vecí a rodiny SR, Ministerstvo životného prostredia SR, Ministerstvo pôdohospodárstva SR, Protimonopolný úrad SR, Odborový zväz dopravy, cestného hospodárstva a autoopravárenstva, Zväz zamestnávateľov dopravy, pôšt a telekomunikácií SR, Slovenská obchodná a priemyslová komora, Úrad vlády SR a Generálna prokuratúra SR.
          Po obdržaní pripomienok sa v rámci medzirezortného pripomienkového konania uskutočnili rokovania s tými ministerstvami, ktoré uplatnili zásadné pripomienky (Ministerstvom obrany SR, Ministerstvom financií SR, Ministerstvom hospodárstva  SR), s Ministerstvom vnútra SR, Úradom vlády SR a Odborovým zväzom dopravy, cestného hospodárstva a autoopravárenstva. Najzávažnejšie zásadné pripomienky boli uplatnené Ministerstvom obrany SR, ktoré smerovali nad rámec pripravovanej novely a rozširovali by pôsobnosť zákona o civilnom letectve aj na vojenské letectvo. Po vzájomných bilaterálnych rokovaniach Ministerstvo obrany SR tieto zásadné pripomienky neuplatňuje s tým, že problematika bude riešená pri komplexnej zmene a doplnení zákona o civilnom letectve. Aj  všetky ostatné zásadné pripomienky boli vyriešené.
          Legislatívno-technické pripomienky uplatnené v jednotlivých stanoviskách boli do návrhu zákona predkladateľom zapracované.
          Návrh zmeny a doplnenia zákona č. 143/1998 Z.z bol prerokovaný a odsúhlasený v Rade hospodárskej a sociálnej dohody a  v Legislatívnej rade vlády Slovenskej republiky. Pripomienky boli v akceptovateľných prípadoch zapracované do návrhu. 
          Návrh novelizácie zákona č. 143/1998 Z.z. sa predkladá na rokovanie vlády SR bez zásadných rozporov.